Katherine (Australia)

**Katherine** er en liten by i Nordterritoriet i Australia. Den ligger ved Katherine-elva, som den er oppkalt etter, og er 320 kilometer sørøst for delstatshovedstaden Darwin. Katherine er den fjerde største bosetningen i Nordterritoriet, og byen er kjent i Australia som stedet der "The Outback møter tropene". Katherine hadde en befolkning på omtrent 6 300 ved folketellinga i 2016.

Katherine er også det nærmeste større stedet til RAAF-basen Tindal, som ligger 17 kilometer mot sørøst. I 2016 hadde basen en befolkning på 857, der bare rundt 20% av arbeidsstyrken var engasjert i arbeid utenfor forsvaret, flertallet pendlet for å jobbe i Katherine. Katherine er også det sentrale knutepunktet for den store "Savannah Way" som strekker seg fra Cairns nord i Queensland til Broome i i Vest-Australia.

Katherine ble grunnlagt som en utpost på telegraflinja Australian Overland Telegraph Line, langs ruta mellom Darwin og Adelaide. Katherine har vokst i takt med utviklingen av transport og industriene i nærområdet,  inkludert gruvedrift – særlig gullgruver; militæret med RAAF-basen Tindal; og turisme til de nærliggende attraksjonene i Nitmiluk nasjonalpark. Nitmiluk (eller Katherine) Gorge og de mange eldgamle helleristningene tiltrekker mange turister årlig. Regionen opplever store flommer i regnsesongen.

## Historie
De første innbyggerne i området var australske urfolk, nærmere bestemt Dagoman-folket. Området ved Katherine var et viktig møtested for disse stammene og er fortsatt et samlested i dag. I dag har Walpiri-folket fra Victoria River-distriktet og Tanamiørkenen et dedikert fellesskap basert i østre Katherine.

Utforskeren John McDouall Stuart reiste gjennom området i 1862 på sin vellykkede tredje reise over kontinentet fra nord til sør. 4. juli 1862 kryssa Stuart Katherine-elva 90&nbsp;km oppstrøms fra den nåværende byen, og skrev ned i dagboka si: "Jeg kom over enda en stor bekk, som rant mot sørvest og kom fra nordøst, denne kalte jeg 'Katherine', til ære for for den andre datteren av pastoralisten James Chambers Esq.". Det er noen som tviler på Stuarts nøyaktighet. Chambers sin kone het Katherine, men ifølge de fleste kilder het datteren Catherine med C.

Katherine Telegraph Station ble etablert 22. august 1872 og telegraflinja Overland Telegraph Line stod ferdig i 1872. Byen hadde på denne tiden en liten fast befolkning på vestsida av Katherine-elva. Katherine var fordelaktig lokalisert i nærheten av omkringliggende gullfelt som Pine Creek, 90 kilometer mot nord.

Gull ble oppdaga 50 kilometer nord for Katherine i 1889 ved Mount Todd.

Jernbanen North Australia Railway ble utvidet til Katherine med byggingen av en jernbanebro i 1923. Under byggingen av jernbanen ble byens sentrum flytta til østsiden av elva. Broa sto ferdig i 1926 og det første toget kryssa den 21. januar 1926. Den 15. juli samme år fikk Katherine offisielt bystatus.

Under andre verdenskrig oppretta den australske hæren to sykehus ved Katherine, 101st Australian General Hospital og 121st Australian General Hospital. Hæren anla også et hovedkvarter i Katherine-området. Den 22. mars 1942 opplevde Katherine sitt eneste luftangrep under andre verdenskrig. 1 mann ble drept da et japansk fly bomba byen.

Gruvedriften har sett en nedgang etter stenginga av gruva ved Mount Todd (50 kilometer mot nord) i 2000.

Byggingen av en ny jernbanelinje starta i juli 2001. 13. september 2003 stod linja ferdig med et sammenhengende spor fra Adelaide i Sør-Australia til Darwin. Passasjertoget The Ghan ble etablert 4. februar 2004 og kjører flere ganger i uka og stopper i Katherine på både nordgående og sørgående reiser.

De siste tiårene har Katherine utvikla seg som et regionalt senter for storfe-, hagebruk-, landbruk- og reiselivsnæringene. Byen ligger i krysset mellom de store turistvegene Central Arnhem Road, Savannah Way og Explorers Way og er en viktig innfallsport for besøkende i Nordterritoriet.

På Australiadagen i 1998 var det en stor flom i byen, og området ble erklært en nasjonal katastrofe. Flommen oppstod på grunn av 300–400&nbsp;mm regnvann fra syklonen Les som førte til at den allerede store Katherine-elva nådde en ny topp på 20,4 meter. Flomvannet oversvømte byen og store deler av regionen rundt, og mange av innbyggerne ble evakuert. Flommen dekka et område på 1000 kvadratkilometer, påvirka 1100 hjem og sperret mange av vegene inn og ut av Katherine. Tre personer druknet.

## Økonomi
Husdyrhold, gruvedrift, forsvar (RAAF-basen Tindal) og turisme er hovedfaktorene til økonomien i Katherine. Viktige råvarer fra gruvedriften inkluderer bly, sink, barytt, kalkstein og grus.

Mango, inkludert den komersielle varianten Kensington Pride, er en viktig primærnæring i territoriet. På sommeren er Katherine-regionen et av Australias største mangoproduserende områder.

## Transport

### Jernbane

Katherine var opprinnelig kobla til Darwin via North Australia Railway, en smalsporet jernbane som nådde byen i 1926. Linja falt ut av bruk og ble stengt i mai 1976, etter at skader forårsaka av syklonen Tracy førte til slutten på forsendelser av jernmalm fra Frances Creek-gruva. I 2003 ble linja erstatta av normalsporlinja fra Alice Springs til Darwin.

The Ghan, som drives av Journey Beyond, kjører på jernbanelinja mellom Adelaide og Darwin. Toget går en gang i uka i hver retning, og stopper i Katherine.

### Luft
Katherine har en flyplass som ligger innenfor RAAF-basen Tindal, omtrent 15&nbsp;km sør for sentrum. Airnorth har flyvninger til Katherine tre ganger i uka fra Darwin og Alice Springs.

## Referanser